《再用韵怀钱塘旧游》
明代·袁华

忆昔南游浙水阳，越山青映吴山长。青鞋皂帽紫筇竹，跻跋鸟山登羊肠。

葛翁岭下丹井冷，西子湖边花草香。螭头画舫载歌舞，醉归零露何瀼瀼。

幻仙时居灵石坞，清斋远致霜前姜。酒阑嘻笑即挥洒，笔陈酣鏖文艺场。

骑䲔上天虽不返，潜德百世犹流芳。柳洲数过拾遗宅，绕屋清泉甘若肪。

湖南宪幕官不调，一别四见秋风凉。顾瞻停云动遐思，落落端如参与商。

欲谋斗酒恣欢谑，感念死生安忍当。山阴狂客老更狂，舟楫欲来山里妨。

黄尘闇天尚格斗，岛夷峒蛮相夺戕。可怜杀戮到鸡狗，今我不乐心孔伤。

兴亡治乱固有数，流毒国内谁遗殃。眼中之人美无度，安得放浪来江乡。

时维清和白日永，溪毛采掇供壶觞。并游英俊屡入梦，梦觉明月流空床。

但当痛饮醒复醉，驩乐悲哀俱两忘。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。